### NN 3/2024 (5.1.2024.), Odluka Ustavnog suda Republike Hrvatske broj: U-IIIA-1825/2021 od 6. prosinca 2023.

USTAVNI SUD REPUBLIKE HRVATSKE

79

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, u postupku koji je ustavnom tužbom pokrenuo Nenad Strigiotti iz Rijeke, kojeg zastupa Vlado Vladika, odvjetnik u Rijeci, na sjednici održanoj 6. prosinca 2023. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je donijeti odluku u predmetu koji se pred tim sudom vodi pod brojem K-592/2022 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, Nenadu Strigiotti iz Rijeke, V. Novaka 7, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 2.407,00 eura.

IV. Naknada iz točke III. isplaćuje se iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Nenad Strigiotti iz Rijeke (u daljnjem tekstu: podnositelj) podnio je 26. ožujka 2021. ustavnu tužbu smatrajući da je zbog dugotrajnosti postupka koji se vodi pred Općinskim sudom u Rijeci pod brojem K-847/12 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka izvršen je uvid u aplikaciju e-predmet i isprave koje je dostavio podnositelj.

II. PREGLED RADNJI U POSTUPKU

3. Kazneni postupak započeo je 4. listopada 2012. kada je Općinsko državno odvjetništvo u Rijeci podiglo protiv podnositelja optužnicu broj: K-DO-1019/12-XIV, tereteći ga da je počinio kazneno djelo protiv imovine iz članka 224. stavka 1. Kaznenog zakona (»Narodne novine« broj 110/97., 27/98. – ispravak, 50/00. – odluka USRH broj: U-I-241/2000, 129/00., 51/01., 111/03., 190/03. – odluka USRH broj: U-I-2566/2003 i dr., 105/04., 84/05. – ispravak, 71/06., 110/07., 152/08., 57/11., 77/11. – odluka USRH broj: U-I-1162/2008 i 143/12. – članak 36. Zakona o pravnim posljedicama osude, kaznenoj evidenciji i rehabilitaciji; u daljnjem tekstu: KZ).

Optužnica je potvrđena 3. lipnja 2013.

U isti postupak spojeno je raspravljanje o drugoj optužnici Općinskog državnog odvjetništva u Rijeci broj: K-DO-34/14-KBS od 24. veljače 2014. protiv podnositelja zbog počinjenja kaznenog djela zloporabe opojnih droga iz članka 173. stavaka 5. i 6. KZ-a.

4. U postupku je održano 25 rasprava s nastavcima (28. kolovoza, 23. listopada i 2. prosinca 2013., 21. veljače i 16. travnja 2014., 1. lipnja i 24. rujna 2015., 20. siječnja, 29. ožujka, 27. lipnja, 23. kolovoza i 12. listopada 2016., 21. veljače i 9. ožujka 2017., 20. kolovoza, 18. rujna, 25. studenoga, 2. prosinca i 18. prosinca 2019., 15. siječnja i 12. veljače 2020., 11. siječnja, 25. kolovoza, 25. listopada i 27. listopada 2021.).

Dana 27. listopada 2021. donesena je presuda kojom je podnositelj osuđen.

Protiv te presude podnositelj je 1. veljače 2022.podnio žalbu.

5. Rješenjem Županijskog suda u Rijeci broj: Kž-186/2022 od 4. srpnja 2022. ukinuta je prvostupanjska presuda, a postupak je nastavljen pod brojem K-592/2022, u kojem su održane rasprave 5. travnja i 7. srpnja 2023., a 8. studenoga 2023. pribavljen je izvod iz kaznene evidencije.

6. Tijekom postupka podnositelj je podnio predsjedniku Općinskog suda u Rijeci zahtjev za zaštitu prava na suđenje u razumnom roku, koji je rješenjem broj: Su Kzp I-5/2019 od 26. lipnja 2019. prihvatio zahtjev i odredio rok od osam (8) mjeseci za okončanje postupka.

7. Rješenjem Županijskog suda u Rijeci broj: Kzp II-1/2020 od 8. srpnja 2020. podnositelju je dosuđena naknada za povredu prava na suđenje u razumnom roku u iznosu od 2.500,00 kuna (jer odluka nije bila donesena u određenom roku), a ta je naknada rješenjem Vrhovnog suda Republike Hrvatske broj: Kžzp II-2/2020-3 od 1. listopada 2020. podignuta na iznos od 3.000,00 kuna

8. Podnositelj je 26. ožujka 2021. podnio ustavnu tužbu.

III. MJERODAVNO PRAVO

9. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

10. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

10.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

11. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

12. Kazneni postupak za podnositelja započeo je 4. listopada 2012. dostavom optužnice a u vrijeme donošenja ove odluke još nije pravomoćno okončan. U prvostupanjskom postupku je održano ukupno 25. rasprava s nastavcima, te je 27. listopada 2021. donesena prvostupanjska presuda.

Ta je presuda ukinuta drugostupanjskim rješenjem od 4. srpnja 2022. Prvostupanjska presuda nije donesena u roku koji je određen rješenjem predsjednika Općinskog suda u Rijeci broj: Su Kzp I-5/2019 od 26. lipnja 2019.

U nastavku prvostupanjskog postupka pod brojem K-592/2022 održane su dvije rasprave.

Ustavna tužba podnesena je 26. ožujka 2021. a do tog dana kazneni postupak nije bio pravomoćno okončan.

Ustavni sud utvrđuje da se postupak u razmatranom razdoblju vodio od 4. listopada 2012. do donošenja ove odluke 6. prosinca 2023. u trajanju od jedanaest (11) godina i dva (2) mjeseca i dva (2) dana i nije dovršen.

2) Složenost sudskog predmeta

13. Ustavni sud ocjenjuje da se u konkretnom slučaju radi o složenijem predmetu, no to samo po sebi ne opravdava duljinu njegovog trajanja.

3) Postupanje nadležnih sudova

14. Postupak se u razmatranom razdoblju vodio pred prvostupanjskim sudom koji je presudu donio 27. listopada 2021. nakon više od devet godina vođenja postupka. U tom razdoblju nije bilo rasprava u 2018. i osam mjeseci 2019., te od 12. veljače 2020. do 11. siječnja 2021.

4) Ponašanje podnositelja ustavne tužbe

15. Ustavni sud ocjenjuje da podnositelj ustavne tužbe nije pridonio duljini postupka, već je 2019. pokrenuo postupak za zaštitu svog prava na suđenje u razumnom roku. Postupak nije dovršen u roku koji je bio određen odlukom o povredi prava na suđenje u razumnom roku, te mu je i isplaćena naknada od 3.000,00 kuna zbog povrede prava na suđenje u razumnom roku.

VI. OCJENA USTAVNOG SUDA

16. Ustavni sud utvrđuje da se kazneni postupak u razmatranom razdoblju vodio više od jedanaest (11) godina i da do dana donošenja odluke Ustavnog suda nije pravomoćno dovršen.

Stoga Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Izreka odluke

Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

17. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

18. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1825/2021

Zagreb, 6. prosinca 2023.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.